Webber voorspel nog ’n Verstappen-wêreldtitelMax Verstappen vier een van sy oorwinnings. Foto: James Watson/AFP. Daar is nog ’n hele paar wedrenne oor – 13 om presies te wees – terwyl Mercedes weer begin spiere bult en Ferrari altyd ’n bedreiging is. Tog meen Mark Webber dat Max Verstappen oor genoeg skietgoed beskik om weer met die titellouere weg te jaag. Die 24-jarige Red Bull-renjaer het ’n goeie voorsprong op die jaerspunteleer en wanneer sy vuurwa hom nie in die steek laat nie, staan hy beslis op die podium. Hy het in vyf van die laaste ses wedrenne eerste oor die wenstreep gejaag. “Ek glo dat Red Bull sal voortgaan om die septer in vanjaar se kampioenskap te swaai,” het Webber in ’n onderhoud met The Guardian gesê. Volgens die voormalige Australiese renjaer beskik Red Bull oor ’n kragtige renmotor – selfs al het dit by tye vir Verstappen en vir Sergio Perez in die steek gelaat. “Dit is amper soos ’n tennisspeler wat op enige baan kan speel of ’n gholfster wie se sethoue net so goed soos sy werk op die afslaanbof is. Dit lyk asof Red Bull tans ’n antwoord op die meeste vrae het; Max kan selfs die wêreldtitel voor die einde van die seisoen in die sakkie hê.” Webber glo ook dat Verstappen ’n sterker aanslag op die wêreltitel as sy spanmaat Perez het. “Ek hou baie van Sergio, maar soos wat die seisoen vorder sal Max net ’n manier vind om meer punte op die jaerspunteleer bymekaar te maak. In Azerbeidjan het hy byvoorbeeld net vir almal weggejaag, terwyl hy sy bestuursvernuf behoorlik in Kanada uitgestal het. Die Montreal Grand Prix was ’n uitstekende wedren vir Verstappen.” Christian Horner (spanbaas) het egter al vantevore gewaarsku dat sy renjaers hul voete vierkant op die grond moet hou – selfs al is dit ’n bietjie teenstrydig met Red Bull se “gee jou vlerke”-reklameveldtog. Hy meen terselfdertyd dat Verstappen deesdae met meer volwassenheid bestuur. Red Bull kan egter steeds nie bekostig om hul louere te rus nie; in die aksiebelaaide wêreld van F1-wedrenne is enigiets moontlik.